  Майя Бывальцева 1-тӥ пӧсьтолэзе Москваын Гербер шулдыръяськонын дронъёсын ӵошатсконъёс радъялозы. Со сярысь ивортэ Удмуртиысь тӧролэн, но кивалтэтлэн пресс-службазы. «Тӥ тодӥськоды-а дронъёсъя Удмуртия Россиын нырысетӥ шуыса?! Ми дронъёсын ӵошатсконъёс ортчытомы!», — гожтӥз Фейсбукысь бамаз элькунлэн тӧроезлэн Росси азьмурт бордын ялан ужась ыстэм муртэзлэсь ужоскетъёссэ быдэсъясь Михаил Хомич. Со сяна, празднике лыктэмъёс Калашниковлэсь автоматсэ сэртто-бичанын асьсэдыз эскерыны, Ижкарысь автозаводын поттэм выль автомобильёсын тодматскыны быгатозы. Быдӟым крезьгурчилэсь Пётр Чайковскийлэсь талантсэ гажасьёсты солэн музей-юртэзлэн интерактивной площадкаяз возьмало. Отын виртуальной очки дӥсяса, крезьгурчилэн пинал дыраз вуылыны луоз. Куноосты трос мукет тунсыкоез возьма. «Фермеръёслэн лаваязы сяме пырем сиён-юонъёсты веръян, мода возьматон, чеберлыко киужъёсъя мастер-классъёс, нылпиослы выжыкылысь геройёсын шудон площадкаос, калык коллективъёслэн, но егит кырӟасьёслэн возьматонъёссы, этно-дискотека, флешмоб, улосвылысь санаторийёсы путёвкаосын розыгрыш — ваньмыз со Москваын удмурт йӧскалык праздникын», — верамын ивортонын. Озьы ик Герберын возьматозы удмурт сюан йылолъёсты, Удмуртиысь ужбергатӥсьёс асьсэ ӵектосъёсынызы тодматозы. Праздник кутскоз 10 часын. Нимлыко усьтонэз «Эрмитаж» садлэн валтӥсь сцена вылаз 13 часын луоз. Тегъёс: Москва Удмуртия Гербер праздникъёс  